II Carnestoltes de Gandia
05 març 2020

## II Carnestoltes de Gandia05 març 2020Última actualització: 14 juliol 2025

![](../gestion/img/_AO_3481-copia.jpg)  
  

El **regidor delegat de Cultura i Polítiques amb la Ciutadania, Nahuel González,** acompanyat de **l’edil delegada de Multiculturalitat, Liduvina Gil**, la representant de **Murgandia, Carmen Wambach**, i **Germán Sánchez Torres, de Juventudes Bolivianas**, ha presentat aquest matí el **II Carnestoltes de Gandia**, que se celebrarà el pròxim dissabte 7 de març, organitzat per tres associacions interculturals de la ciutat: Murgandia, Juventudes Bolivianas i Unidos por la Samba, amb el suport dels departaments de Cultura i Multiculturalitat de l’Ajuntament de Gandia.

_“El Carnestoltes començarà a les 17 hores des de Plaça Espanya i discorrerà fins la Plaça El·líptica. Amb 18 comparses, batucada, xirigotes... Tot el qui vulga participar a la cavalcada podrà fer-ho sempre que hi vaja disfressat”,_ ha explicat González.

_“Tota la comunitat boliviana està molt agraïda a la col·laboració i el suport de l’Ajuntament. Hem preparat comparses amb danses populars del nostre país”,_ ha assegurat Sánchez.

_“Convidem la ciutadania a participar i compartir amb nosaltres la festa, un espectacle molt colorit que farà gaudir grans i menuts”,_ ha expressat Wambach.

La festa continuarà a la Plaça El·líptica a partir de les 19 hores amb la tercera edició de “Entre murgues, xirigotes i comparses”. Hi participaran Murga Lunátika (València), Murgandia Murga (Gandia), Chirigota de  Madrid, Comparsa de Madrid, Chirigota los Robinsones de la isla (Cartagena) i Chirigota de Torrevieja.

_“Agraïm les associacions participants que permeten veure la multiculturalitat i demostrar la riquesa i la diversitat del nostre teixit associatiu_”, ha conclòs Gil.

[Twittear](https://twitter.com/share)